Diari Oficial de la Generalitat Valenciana


Sumari del DOGV 5786, del 17-06-2008 (2008/7393)

RESOLUCIÓ de 12 de juny de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri d'Administracions Públiques i la Generalitat per a la prestació mútua de servicis d'administració electrònica.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5786

Data del DOGV
:   17-06-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/7393


Data del document
:   12-06-2008

Organisme emissor
:   Conselleria de Presidència

Tipus de document
:   Resolució

Descriptors 

:   * signatura electrònica
    * telecomunicació
    * comunicació de dades
    * cooperació administrativa
    * administració central

RESOLUCIÓ de 12 de juny de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del conveni de col·laboració entre el Ministeri d'Administracions Públiques i la Generalitat per a la prestació mútua de servicis d'administració electrònica.
[2008/7393]
El Ministeri d'Administracions Públiques i la Generalitat han subscrit, després de la tramitació prèvia reglamentària, el 12 de març de 2008, un conveni de col·laboració per a la prestació mútua de servicis d'administració electrònica.
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0771/2008, i que figura com a annex d'esta resolució.
València, 12 de juny de 2008.- El director general de Relacions amb les Corts i Secretariat del Consell: Ángel Mompó Romero.
Conveni de col·laboració entre el Ministeri d'Administracions Públiques i la Generalitat de la Comunitat Valenciana per a la prestació mútua de servicis d'administració electrònica
Madrid, 12 de març de 2008
Reunits:
D'una banda, Elena Salgado Méndez, com a ministra d'Administracions Públiques, i en representació del departament, en l'exercici de les competències que li conferix l'article 13.3 de la Llei 6/1997, de 14 d'abril, d'Organització i Funcionament de l'administració general de l'Estat.
I, de l'altra, Francisco Camps Ortiz, president de la Generalitat, en representació la Generalitat de la Comunitat Valenciana, i en l'exercici de les competències atribuïdes per mitjà de l'article 10.c) de la Llei 5/1983, de 30 de desembre, de Govern Valencià, facultat per a la firma del present conveni mitjançant un Acord del Consell de data 28 de setembre de 2007, d'acord amb el que disposa l'article 17.f) de la Llei 5/1983, del Consell, i allò previst per l'article 2n.2 del Decret 20/1993, pel qual es regula el Registre de Convenis i s'establix el règim juridicopressupostari dels convenis que subscriga la Generalitat.
Ambdues parts es reconeixen la capacitat jurídica necessària per a subscriure el present conveni i en virtut d'això
Exposen:
1r. Que tant el Ministeri d'Administracions Públiques (MAP) com la Generalitat de Comunitat Valenciana tenen entre les seues funcions, l'oferiment d'uns servicis d'interés als ciutadans, la busca de l'eficiència en l'ús dels recursos públics i la simplificació en la tramitació administrativa.
2n. Que així mateix, tenen entre les seues competències l'aplicació de les tecnologies de la informació per a l'impuls, el desplegament i la implantació dels servicis electrònics en línia, a fi de fer realitat l'administració electrònica en benefici dels ciutadans i les empreses.
3r. Que les parts estan d'acord a impulsar la prestació de servicis en línia al ciutadà que permeten la interoperabilitat dels servicis, tràmits i procediments. En este sentit, els firmants, en els seus àmbits de competència, consideren necessari promoure la coordinació dels projectes d'administració electrònica i tenen com a objectiu aconseguir-ne la màxima utilitat a través de la utilització de servicis posats a disposició per les parts, per a buscar la satisfacció de necessitats les administracions i l'interés públic.
4t. Que per a aconseguir una major eficàcia en la consecució d'estos fins i d'acord amb els principis de cooperació i coordinació en l'actuació entre les administracions públiques, el present acord resulta d'especial utilitat per a les dues administracions.
Per tot això, les parts firmants subscriuen este conveni de col·laboració d'acord amb les següents
Clàusules
Primera. Objecte
El present conveni té com a objecte establir els termes i condicions generals per a un aprofitament comú dels servicis electrònics que presten les parts firmants.
Això es traduïx en la disponibilitat de determinats servicis per a facilitar l'accés i ús comú dels servicis prestats per qualsevol de les parts. Dita prestació de servicis es durà a terme en els termes que establix el present conveni i en les clàusules particulars arreplegades en l'annex d'aplicació a cada servici.
Segona. Àmbit d'aplicació
Les parts que subscriuen el present conveni podran accedir a les funcionalitats proporcionades pels servicis relacionats en els annexos al present conveni que a continuació s'especifiquen:
1. Connexió a la Xarxa SARA.
2. Servicis oferits pel Ministeri d'Administracions Públiques per a la verificació de dades d'identitat i de residència d'un ciutadà (SVDI, SVDR).
3. Servicis oferits pel MAP a través de la plataforma de validació i firma electrònica @firma.
De la mateixa manera les parts podran accedir a noves funcionalitats a través de la subscripció, per les parts firmants d'este conveni, de noves addendes per a servicis no inclosos.
Tercera. Reciprocitat
Els servicis subjectes al present conveni poden ser posats a disposició per qualsevol dels firmants i accessibles per l'altre. S'atén així al concepte de reciprocitat entre les parts, tant com oferents de servicis, com a consumidors d'estos. Esta circumstància es plasmarà expressament en la clàusula de cada un dels annexos.
Quarta. Comissió Tècnica de Seguiment
Per a la gestió, seguiment i control d'allò que s'ha acordat en el present conveni i de les activitats associades als annexos, es constituirà una Comissió Tècnica de Seguiment que estarà composta per dos membres designats pel titular de la Secretaria General per a l'administració pública del MAP i dos membres designats pel titular de la conselleria de Justícia i Administracions Públiques de la Generalitat de la Comunitat Valenciana, ajustant-se el funcionament de l'esmentada Comissió a les normes contingudes en el capítol II del títol II de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.
La Comissió Tècnica de Seguiment es reunirà, de manera ordinària, una vegada al trimestre i de forma extraordinària, a petició de qualsevol dels seus membres. La Comissió mantindrà permanentment actualitzats les dades de referència i els responsables que figuren en els annexos del conveni.
Correspon a la Comissió Tècnica de Seguiment resoldre els problemes d'interpretació i compliment que es deriven del present conveni, així com proposar la formalització de les millores que es considere oportunes o la subscripció de noves addendes per a servicis no inclosos en el present conveni.
Cinquena. Règim econòmic
Este conveni de col·laboració no comporta obligacions econòmiques entre les parts firmants.
Sisena. Termini de duració del conveni
El present conveni començarà la seua vigència a partir del dia de la seua firma i tindrà una duració de tres anys. El conveni es prorrogarà automàticament per períodes anuals, excepte denúncia per alguna de les parts amb una antelació mínima de tres mesos abans de la data de venciment.
Setena. Revisió del conveni
Qualsevol de les parts podrà proposar la revisió d'este conveni en qualsevol moment per a introduir les modificacions que s'estimen pertinents. Si es produïx la revisió de les clàusules del conveni, els canvis corresponents hauran d'incorporar-se al text i ser subscrits per les parts.
La incorporació d'addendes d'accés a nous servicis no suposarà revisió de les clàusules del present conveni.
Vuitena. Règim jurídic
El present conveni té la naturalesa dels previstos en l'article 3.1.c) del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny. Este conveni es regirà per les disposicions contingudes en la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, i en concret pel que disposen els articles 6 i 8 d'esta llei.
Novena. Resolució de conflictes
Per mitjà de la firma del present conveni, les parts es comprometen a resoldre de mutu acord les incidències que puguen sorgir en el seu compliment.
Ambdues parts podran resoldre el conveni per ineficàcia sobrevinguda o incompliment greu de les seues respectives obligacions establides en les clàusules tercera i quarta dels annexos del present conveni.
Les qüestions litigioses que sorgisquen entre les parts durant el desplegament i execució del present conveni i no puguen ser resoltes per la Comissió Tècnica prevista en la clàusula quarta, se sotmetran a la jurisdicció contenciosa administrativa, d'acord amb el que disposa la Llei 29/1998, de 13 de juliol, Reguladora de la Jurisdicció Contenciosa Administrativa.
I, en prova del susdit, les parts subscriuen el conveni en dos exemplars i a un sol efecte, en el lloc i la data assenyalats en l'encapçalament.
La ministra d'Administracions Públiques: Elena Salgado Méndez.
El president de la Generalitat: Francisco Camps Ortiz.